વેદમાં મોક્ષનો અંતિમ અને પરમ પુરુષાર્થ તરીકે સ્વીકાર થયો છે અને આ મોક્ષ એટલે કે પરમપદ પ્રાપ્ત કરવા માટેની આવશ્યક આધ્યાત્મિક સાધનાપધ્ધતિઓની વિગતો પણ વેદમાં છે. એક દૃષ્ટિબિંદુ પ્રમાણે હિંદુ સંસ્કૃતિ મુજબ જીવનમાં મુક્તિ માટેના ત્રણ માર્ગ છે: કર્મ, ભક્તિ અને જ્ઞાન. મનુષ્ય આ ત્રણ માર્ગ થકી જ મોક્ષ પ્રાપ્ત કરી શકે છે. મોક્ષનો અર્થ સ્વર્ગ કે નર્કના અર્થમાં નથી, પરંતુ મોક્ષ જીવનની એવી અવસ્થાનું નામ છે કે જયારે માણસ કર્મોનાં બંધનમાંથી મુક્ત થઇને જન્મોનાં બંધનમાંથી મુક્તિ મેળવે છે. વેદો આ ત્રણેય માર્ગોનું પ્રતીક છે. ઋગ્વેદ જ્ઞાન, યજુર્વેદ કર્મ (કર્મકાંડ) અને સામવેદ ભક્તિના ગ્રંથ છે, જે ત્રણેય મનુષ્યને મોક્ષના માર્ગ તરફ દોરી જાય છે. અન્ય એક દ્રષ્ટિબિંદુ પ્રમાણે માનવજીવનના ચાર પુરુષાર્થ છે- ધર્મ, અર્થ, કામ અને મોક્ષ. અને ચારેય વેદ આ ચાર પુરુષાર્થનાં પ્રતીક છે.